b'\n_START_ARTICLE_\nPropel\n_START_PARAGRAPH_\nEn propel (af eng. a propeller, som er blevet tolket som pluralis) kan opfattes som en roterende vinge i luft eller en finne i v\xc3\xa6ske (f.eks. vand) hvor den dog oftest betegnes som en propeller (engelsk) og p\xc3\xa5 dansk skibsskrue. En roterende propel frembringer en kraft der har retning parallelt med rotationsaksen._NEWLINE_Hvis en propel drejer for hurtigt kan mediet (vand eller luft) ikke f\xc3\xb8lge propelformen. Dette resulterer i, at mediet "slipper" propellen og i princippet danner gasbobler. Dette f\xc3\xa6nomen kaldes kavitation og det resulterer i tabt energi, st\xc3\xb8j og rystelser, og det kan skade propellen.\n_START_SECTION_\nPropeller p\xc3\xa5 flyvemaskiner\n_START_PARAGRAPH_\nPropeller til propelfly kan enten have helt faste propelblade, eller blade, hvis vinkel kan varieres, ogs\xc3\xa5 mens propellen drejer rundt. Propeller med faste blade er mere robuste som f\xc3\xb8lge af deres simplere konstruktion, men til geng\xc3\xa6ld kan den kraft, de yder, kun varieres ved at \xc3\xa6ndre deres rotationshastighed. En propel med bev\xc3\xa6gelige blade kaldes en constant speed propeller ((engelsk) "konstant fart-propel"), fordi man her kan lade motoren, der driver propellen, arbejde ved sit optimale omdrejningstal under n\xc3\xa6sten hele flyvningen og i stedet variere tr\xc3\xa6kkraften efter behov ved at justere propelbladenes vinkel._NEWLINE_Piloter med klasserettighed til propelfly m\xc3\xa5 som udgangspunkt kun flyve med flyvemaskiner med faste propelblade. Flyvning med constant speed-propeltypen kr\xc3\xa6ver s\xc3\xa5kaldt difference training i form af et "till\xc3\xa6gs-kursus" til den grundl\xc3\xa6ggende pilotuddannelse.\n_START_SECTION_\nSkibspropeller\n_START_PARAGRAPH_\nEn type af skibsskruer der kunne variere indfaldsvinklen (variable pitch) kaldtes KaMeWa (svensk), efter Karlstads Mekaniska Werkstad. De blev brugt af S\xc3\xb8v\xc3\xa6rnets Peder Skram-fregatter og Falster-minel\xc3\xa6ggere. I dag bruges KaMeWa om vandjets._NEWLINE_Til sejlb\xc3\xa5de anvendes ofte s\xc3\xa5kaldte foldepropeller til at reducere modstanden fra propellen, n\xc3\xa5r den ikke anvendes under sejlads.'